Diari Oficial de la Generalitat Valenciana


Sumari del DOGV 7952, del 05-01-2017 (2016/9712)

RESOLUCIÓ d'1 de desembre de 2016, del director general d'Administració Local per la qual es publica la modificació de determinats articles dels Estatuts de la Mancomunitat El Xarpolar.
-----------------------------------------------------------------------------------------------------------------------------------------------------------------------------------------

### Dades del document

Número de DOGV
:   7952

Data del DOGV
:   05-01-2017

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2016/9712


Data del document
:   01-12-2016

Organisme emissor
:   Presidència de la Generalitat

Tipus de document
:   Resolució

Correcció d'errades

RESOLUCIÓ d'1 de desembre de 2016, del director general d'Administració Local per la qual es publica la modificació de determinats articles dels Estatuts de la Mancomunitat El Xarpolar. [2016/9712]  
L'entrada en vigor de la Llei 27/2013, de 27 de desembre, de racionalització i sostenibilitat de l'Administració Local ha determinat la introducció de determinats canvis en el règim jurídic de les entitats locals que afecten les mancomunitats de municipis, ja siga directament, o bé, a través de les modificacions que opera en certs àmbits de l'organització i del funcionament dels ajuntaments.  
  
La disposició transitòria onze de la Llei 27/2013, de racionalització i sostenibilitat de l'Administració Local, disposa que les mancomunitats adaptaran els seus estatuts a la nova regulació, i hauran d'adoptar l'acord d'iniciació del procediment d'adaptació en el termini de sis mesos des de l'entrada en vigor de la nova regulació; cas contrari, incorreran en causa de dissolució.  
Per la seua banda, la Llei 8/2010, de 23 de juny, de la Generalitat, de règim local de la Comunitat Valenciana, disposa en la disposició transitòria sisena l'adaptació dels estatuts de les mancomunitats al contingut d'aquesta.  
En ambdós supòsits el procediment d'adaptació dels estatuts serà el regulat per l'article 93 de la Llei 8/2010, de 23 de juny, de règim local de la Comunitat Valenciana, referit a les modificacions constitutives de les mancomunitats. Perquè l'adaptació adquirisca eficàcia és necessari procedir a la publicació en el Diari Oficial de la Generalitat Valenciana, d'acord amb el que disposa l'apartat 4 del mencionat precepte.  
  
La Mancomunitat El Xarpolar ha procedit, d'acord amb el que disposa la legislació vigent, a l'adaptació dels seus estatuts a allò que s'ha disposat en ambdós textos legals.  
Remesos l'expedient tramitat i els estatuts aprovats a aquesta Direcció General d'Administració Local, no s'adverteix en aquests cap infracció de l'ordenament jurídic.  
Per tot això, d'acord amb la legislació esmentada i, concretament, amb l'article 93 de la Llei 8/2010, de 23 de juny, de la Generalitat, de règim local de la Comunitat Valenciana i d'acord amb el que disposa l'article 17 del Decret 151/2015, del Consell, pel qual s'aprova el Reglament orgànic i funcional de la Presidència de la Generalitat, resolc:  
  
Article únic  
Publicar en el Diari Oficial de la Generalitat Valenciana el text dels articles modificats dels Estatuts de la Mancomunitat El Xarpolar, que es transcriu a continuació com a annex, en haver-se acreditat en l'expedient la legalitat de les actuacions.  
  
Contra aquesta resolució podrà interposar-se un recurs d'alçada davant de la Secretaria Autonòmica de Presidència, en el termini d'un mes de conformitat amb els articles 112, 121 i 122 de la Llei 39/2015, d'1 d'octubre, del procediment administratiu comú de les administracions públiques. Transcorregut el dit termini sense haver-se interposat el recurs, la resolució serà ferma a tots els efectes.  
Tot això, sense perjuí, que els interessats puguen exercitar qualsevol altre recurs que per al seu dret estimen oportú.   
  
València, 1 de desembre de 2016.- El director general d'Administració Local: Antoni Such Botella.  
  
  
ANNEX  
Estatuts de la Mancomunitat El Xarpolar  
  
Article 1  
1. Els municipis de Planes, la Vall d'Ebo i la Vall d'Alcalà, província d'Alacant, segons disposa l'ordenament jurídic vigent, van acordar constituir-se en mancomunitat voluntària d'entitats locals per a l'organització i la prestació mancomunada de les obres, els serveis o les activitats de la seua competència arreplegats en aquests estatuts.  
2. D'acord amb aquests estatuts, i complits tots els requisits necessaris per a la seua incorporació, formen part d'aquesta mancomunitat, a més dels expressats en el punt anterior, els municipis de Beniarrés, Benilloba, l'Orxa, Vall de Gallinera, Agres, Castell de Castells, Benimarfull, l'Alqueria d'Asnar, Alfafara, Penàguila, Alcoleja, Gorga, Benasau, Quatretondeta, Balones, Benifallim, Millena, Almudaina, Fageca, Alcosser de Planes, Benimassot, Benillup, Famorca, Tollos i Gaianes, tots de la província d'Alacant.  
3. Podran incorporar-se com a membres de ple dret d'aquesta mancomunitat aquells altres municipis que ho sol·liciten, sempre que accepten aquests estatuts, pel procediment que després es determinarà.  
  
4. La Mancomunitat té personalitat i capacitat jurídica per al compliment dels seus fins específics.  
  
Article 2  
La mancomunitat que es constitueix es denominarà El Xarpolar i té la seu pròpia a la casa consistorial del municipi de Planes o en un altre edifici municipal.  
  
Article 3  
1. Són finalitats de la mancomunitat:  
a) Medi ambient urbà: en particular, parcs i jardins públics, gestió dels residus sòlids urbans i protecció contra la contaminació acústica, lumínica i atmosfèrica de les zones urbanes.  
b) Avaluació i informació, de situacions de necessitat social i l'atenció immediata a persones en situació o risc d'exclusió social.  
c) Informació i promoció de l'activitat turística d'interés i àmbit local.  
d) Promoció en el terme municipal de l'àmbit d'aquesta Mancomunitat de la participació dels ciutadans en l'ús eficient i sostenible de les tecnologies de la informació i les comunicacions.  
2. Per a assumir nous serveis, serà necessària  la conformitat de totes les entitats mancomunades interessades, per acord del ple dels ajuntaments amb majoria absoluta, que comportarà la simultània modificació dels estatuts de la mancomunitat de conformitat amb el que estableix la Llei de règim local de la Comunitat Valenciana.  
3. La mancomunitat estudiarà les peticions i resoldrà la seua viabilitat.  
4. La prestació i l'explotació dels serveis podrà realitzar-les la mancomunitat de qualsevol de les formes previstes en l'ordenament jurídic vigent.  
5. La prestació de les finalitats, enumerades en el primer paràgraf d'aquest article, suposa la subrogació per part de la mancomunitat en la titularitat del servei, i li correspondrà per tant la gestió integral d'aquest, i tot el que faça referència a la imposició i l'ordenament de la taxa a què puga imposar-se.  
  
Article 4  
La mancomunitat, com a entitat local reconeguda per la llei, exercirà totes les potestats que li siguen conferides per la legislació vigent que afecten les entitats d'aquestes característiques, per al compliment de les seues finalitats.  
  
Article 5  
1. Els òrgans de govern de la Mancomunitat seran representatius dels ajuntaments mancomunats.  
2. Els òrgans de govern són:  
?El ple de la mancomunitat.  
?El president.  
?El vicepresident o els vicepresidents, que procedisquen.  
?La Comissió Especial de Comptes i les que el ple acorde crear, si és el cas, regulant la seua composició i funcionament.  
  
Article 6  
1. El ple de la mancomunitat estarà integrat per l'alcalde/sa i un altre regidor/la.  
2. El coeficient de vot segons el que disposa l'article 100.1 de la Llei de règim local valencià, és per mitjà de ponderació efectuada en funció del nombre de regidors de cada corporació.  
3. Cada municipi estarà representat en el ple de la mancomunitat pel seu alcalde o alcaldessa i un altre regidor o regidora elegit pel Ple corresponent per majoria absoluta i que es mantindrà fins que no siga revocat pel Ple que el va elegir o perda la condició de regidor.  
  
La pèrdua de la condició d'alcalde o alcaldessa o regidor comporta, en tot cas, el cessament com a representant de l'ajuntament en la mancomunitat, assumint tals funcions el regidor o regidora que siga designat nou alcalde o alcaldessa i el que siga triat nou vocal pel ple municipal. Quan la pèrdua de la condició d'alcalde o regidor es produïsca per extinció del mandat, continuaran en funcions només per a l'administració ordinària fins a la presa de possessió dels seus successors.  
  
  
Article 7  
1. Després de la realització de les eleccions locals, i dins del termini previst per la llei per a la designació de representants en els òrgans col·legiats, les entitats locals hauran de cridar el vocal i el suplent que els representen en la mancomunitat i ho comunicaran a aquesta, junt amb un certificat acreditatiu del nombre d'habitants del municipi segons el padró municipal actualitzat en el dia de les eleccions locals, amb la finalitat d'ajustar els percentatges de vot a què fa referència l'article anterior.  
2. Fins a la data de constitució del nou Ple, actuarà en funcions l'anterior i el seu president.  
3. Transcorregut el termini perquè les entitats locals designen els vocals, i dins dels 10 dies següents, es constituirà el nou ple de la mancomunitat i es designarà el president.  
4. Durant el període a què es refereix el paràgraf segon, només es podrà dur a terme la gestió ordinària de la mancomunitat.  
5. Es convocarà una única sessió plenària per a la constitució i elecció dels òrgans de govern de la Mancomunitat, que haurà de celebrar-se dins del termini de 3 mesos següents a la constitució dels ajuntaments, d'acord amb allò que estableix l'article 102 de la LRLCV, quedant automàticament convocada per a l'últim dia hàbil del dit termini si no es convocara.  
  
Article 8  
Correspon al ple de la Mancomunitat:  
a) Aprovar el pressupost.  
b) Aprovar la plantilla de personal al servei de la Mancomunitat.  
c) Exercir accions en defensa dels drets de la Mancomunitat, oposar-se en assumptes litigiosos en què aquesta siga demanada i interposar qualsevol classe de recursos en assumptes de qualsevol classe, grau o jurisdicció.  
d) Proposar i acordar la modificació o reforma dels Estatuts tant constitutius com no constitutius.  
e) Aprovar, revisar, adquirir i alienar el patrimoni de la mancomunitat.  
f) L'aprovació d'ordenances, censura de comptes, reconeixement de crèdits, concessió de quitaments i esperes i qualsevol classe de compromisos econòmics.  
g) La concertació de les operacions de crèdit la quantia de les quals acumulada, dins de cada exercici econòmic, excedisca del 10 % dels recursos ordinaris del pressupost, excepte les de tresoreria, que li correspondran quan l'import acumulat de les operacions vives en cada moment supere el 15 % dels ingressos corrents liquidats en l'exercici anterior.  
h) Aprovar els plans i projectes necessaris per a l'establiment, el desenvolupament i la gestió de les obres, els serveis o les activitats previstes com fins de la mancomunitat.  
i) L'admissió i separació de membres de la Mancomunitat.  
j) L'establiment de mèrits per als concursos de funcionaris d'habilitació nacional.  
k) L'aprovació de les bases que regiran les proves d'accés del personal al servei de la mancomunitat.  
l) Determinar la forma de gestionar els serveis.  
m) Triar i destituir el president.  
  
Article 9  
1. La presidència de la mancomunitat serà triada pel ple d'aquesta entre els seus membres i per majoria absoluta de vots ponderats.  
2. Podran ser candidats a la presidència tots els vocals que componen el ple.  
3. Si cap candidat obté la majoria absoluta de vots ponderats en la primera votació, 24 hores després es realitzarà la segona, i resultarà triat aquell que obtinga més vots. En cas d'empat, es resoldrà per sorteig.  
  
4. Per a la destitució del president per mitjà de moció de censura, se seguirà el mateix procediment que la legislació vigent estableix per a la destitució de l'alcalde.  
  
Article 10  
El president designarà un o dos vicepresidents que li substituiran, per ordre de nomenament, en cas d'absència, vacant o malaltia.  
  
Article 11  
1. Corresponen al president de la mancomunitat les competències següents:  
a) Dirigir el govern i l'administració de la mancomunitat.  
b) Convocar, presidir i tancar les sessions del ple, de la Junta de Govern Local i de qualsevol altre òrgan de la mancomunitat.  
c) Dirigir, inspeccionar i impulsar els serveis, les obres i les activitats de la mancomunitat.  
d) Ordenar pagaments, retre comptes i administrar els fons i béns de la mancomunitat.  
e) Rendir compte, anualment, de l'administració del patrimoni.  
f) Disposar de despeses, dins dels límits de la seua competència.  
g) Exercir la direcció del personal de la mancomunitat.  
h) El president proposarà al ple l'aprovació del projecte de pressupost de la mancomunitat.  
i) Contractar obres, serveis i subministraments, sempre que la quantia no excedisca del 10 % dels recursos ordinaris del pressupost, d'acord amb el procediment legalment establit.  
j) Representar la mancomunitat en qualsevol classe d'actes i negocis jurídics.  
k) Atorgar poders a procuradors per a comparéixer en juí i fora d'aquest.  
l) Visar, amb la firma, els certificats a què s'entreguen dels actes i documents de la mancomunitat.  
m) Exercir totes les accions necessàries per al bon funcionament dels serveis de la mancomunitat.  
n) Totes les funcions que la normativa de règim local atribuïsca a l'alcalde, per al compliment de les competències que li són atribuïdes, així com les no atribuïdes específicament a un altre òrgan.  
2. El president pot delegar l'exercici de les seues atribucions, excepte la de convocar i presidir les sessions del ple i les citades en els apartats a, g i k.  
  
Article 12  
1. El ple funciona en règim de sessions ordinàries de periodicitat preestablida, extraordinàries i extraordinàries i urgents.  
2. El ple haurà de celebrar sessió ordinària almenys una vegada cada tres mesos, i extraordinària quan així ho decidisca el president, o ho sol·liciten almenys un nombre de vocals que representen la quarta part dels vots totals de la corporació. En aquest últim cas, la realització d'aquest no podrà demorar-se més de 15 dies hàbils, des que va ser sol·licitada.  
  
  
Article 13  
1. Les sessions del ple han de convocar-se, almenys, amb dos dies hàbils d'antelació. En la citació haurà de constar l'ordre del dia.  
2. El ple es constitueix vàlidament amb l'assistència d'un terç del nombre legal de membres, que no podrà ser mai inferior a tres, i que representen, almenys, una tercera part del nombre legal de vots ponderats. Aqust quòrum haurà de mantindre's durant tota la sessió.  
3. En tot cas, serà necessària la presència del president i del secretari de la mancomunitat o de qui legalment els substituïsca.  
  
Article 14  
1. Els acords del ple s'adoptaran, per regla general, per majoria simple dels vots ponderats  dels membres presents. Hi haurà majoria simple quan els vots afirmatius siguen més que els negatius, independentment del nombre de membres que voten en un sentit o l'altre.  
2. Serà necessari el vot favorable de la majoria absoluta del nombre legal de vots ponderats del ple per a l'adopció d'acords en les matèries següents:  
a) Alteració del nom i de la capitalitat de la Mancomunitat.  
b) Aprovació i modificació del reglament orgànic propi de la corporació.  
c) Transferència de funcions o activitats a altres administracions públiques, així com l'acceptació de les delegacions o encàrrecs de gestió realitzades per altres administracions, llevat que per llei s'imposen obligatòriament.  
d) Concessió de béns o serveis per més de cinc anys, sempre que la seua quantia excedisca del 20 per cent dels recursos ordinaris del pressupost.  
e) Aprovacions d'operacions financeres o de crèdit i concessions de quitaments o esperes, quan el seu import supere el 10 per cent dels recursos ordinaris del  pressupost, així com les operacions de crèdit previstes en els articles 158.5 de la Llei 39/1988, de 28 de desembre, reguladora de les hisendes locals.  
f) Alienació de béns, quan la seua quantia excedisca del 20 per cent dels recursos ordinaris del pressupost.  
g) Alteració de la qualificació jurídica dels béns demanials o comunals.  
h) Cessió gratuïta de béns a altres administracions o institucions públiques.  
i) Les restants determinades per la llei.  
  
Article 15  
1. La funció pública de secretaria, que comprén la fe pública, l'assessorament legal preceptiu i el control i la fiscalització, la intervenció de la gestió economicofinancera i pressupostària, i la comptabilitat, la tresoreria i la recaptació, serà encarregada a funcionaris amb habilitació de caràcter nacional i serà coberta per concurs entre funcionaris que tinguen aquest caràcter, segons el que disposa l'ordenament jurídic vigent.  
  
2. En cas de vacant, una vegada creades les places, el procediment d'incorporació serà igual al previst per a la resta de les entitats locals.  
  
  
Article 16  
1. La resta del personal de la mancomunitat se seleccionarà per mitjà dels sistemes d'oposició, concurs i concurs-oposició, respectant sempre els principis constitucionals de publicitat, mèrit i capacitat.  
  
2. Fins que siguen proveïdes les places convocades, aquestes podran ocupar-se interinament o amb personal laboral de caràcter temporal, segons les funcions, per les persones que, respectant els principis assenyalats en el paràgraf anterior, siguen oportunament seleccionades.  
3. Les places vacants hauran d'aparéixer en l'oferta d'ocupació, en el primer trimestre de cada any.  
4. El nomenament, i el règim del personal eventual, si hi ha, serà idèntic al previst per a les corporacions locals en la legislació vigent.  
  
  
Article 17  
La hisenda de la mancomunitat la constitueixen els recursos següents:  
a) Ingressos de dret privat.  
b) Subvencions i altres ingressos de dret públic.  
c) Taxes per a la prestació de serveis o la realització d'activitats de la seua competència.  
d) Contribucions especials per a l'execució d'obres o per a l'establiment, l'ampliació o la millora de serveis de competència de la mancomunitat.  
e) Els procedents d'operacions de crèdit.  
f) Multes.  
g) Les aportacions dels municipis mancomunats.  
h) Qualsevol altre recurs que, en el futur, les disposicions legals establisquen en favor de les mancomunitats.  
  
Article 18  
1. Per a la imposició, l'exacció, la liquidació i el cobrament dels seus recursos, la mancomunitat aprovarà les ordenances fiscals corresponents als diferents serveis, les quals, després d'aprovades, tindran força obligatòria en tots els municipis integrants.  
2. Correspondrà als municipis facilitar en la mancomunitat tota la informació que siga necessària per a la formació de padrons, les altes, les baixes i la resta de modificacions referides als contribuents afectats pels diferents serveis, que constitueixen les finalitats regulades en els articles anteriors.  
3. La mancomunitat podrà, en tot moment i pels seus propis mitjans, comprovar la veracitat i l'exactitud de les dades a què es refereix el paràgraf anterior.  
  
Article 19  
Les aportacions de les entitats mancomunades podran ser, per a cada exercici econòmic, de la manera següent:  
a) Una quota principal, en funció de l'ús que cada entitat faça dels serveis que es presten mancomunadament i no directament a l'usuari.  
  
Per a la determinació d'aquesta quota s'aplicaran les bases o els següents mòduls dels municipis mancomunats: el nombre d'immobles, la superfície del nucli urbà, els metres lineals dels carrers, el volum dels seus pressupostos, el consum realment efectuat, el valor/hora utilitzada i qualssevol altres factors que puguen computar-se referents al servei o l'activitat prestada. Aquestes bases o mòduls podran aplicar-se aïlladament o conjuntament.  
b) Una quota complementària i obligatòria per a atendre les despeses generals de conservació i manteniment en proporció al vot ponderat, segons l'article 6.2) dels presents Estatuts.  
c) Aportacions extraordinàries i obligatòries per a atendre despeses d'aquest caràcter.  
  
Article 20  
Les aportacions dels municipis de la mancomunitat tenen la consideració de pagaments obligatoris per a les entitats mancomunades.  
  
Article 21  
1. Les aportacions econòmiques dels municipis es faran en la forma i en els terminis que determine el ple. En el cas que algun municipi es retarde en el pagament de la quota més d'un trimestre, el president requerirà el pagament en el termini de 20 dies. Transcorregut este termini sense haver fet efectiu el dèbit, el president podrà sol·licitar als òrgans de l'administració central, autonòmica o provincial, la retenció de les quotes pendents, amb càrrec a les quantitats que per qualsevol concepte siguen liquidades a favor de l'ajuntament deutor, a fi que se les entregue a la mancomunitat.  
2. El manteniment reiterat de situació de deutor a la mancomunitat, per part d'una entitat local, serà causa suficient per a la seua separació definitiva, i se li podran reclamar les quantitats degudes i les despeses derivades, del procediment de cobrament.  
En aquest supòsit, serà imprescindible l'acord del plenari de la Mancomunitat adoptat per majoria absoluta dels vots ponderats.  
  
Article 22  
1. La mancomunitat aprovarà anualment un pressupost, d'acord amb el que disposa la legislació vigent de règim local.  
2. El pressupost constitueix l'expressió xifrada, conjunta i sistemàtica de les obligacions que, com a màxim, poden reconéixer, i dels drets amb venciment o que es prevegen fer durant l'exercici econòmic corresponent.  
3. S'inclouran en el pressupost les inversions que es puguen realitzar i també les fonts de finançament.  
  
Article 23  
1. El patrimoni de la mancomunitat estarà integrat per qualsevol classe de béns, drets i accions que legítimament adquirisquen en el moment de la seua constitució o amb posterioritat. Amb aquesta finalitat, haurà de formar-se un inventari d'acord amb les disposicions vigents en la matèria.  
2. La participació de cada entitat mancomunada en aquest patrimoni es fixarà, tant inicialment com en el futur, en funció de la quota de participació de cada municipi, no obstant això, vistes les característiques de les aportacions a la mancomunitat, es podran tindre en compte altres factors de ponderació.  
Article 24  
La Mancomunitat es constitueix per temps indefinit.  
  
Article 25  
La modificació dels estatuts en aspectes constitutius s'adaptarà al mateix procediment i requisits que els exigits per a la seua constitució. La modificació dels estatuts de la Mancomunitat implica la correlativa modificació dels estatuts en els aspectes que resulten afectats, entenent-se per modificació de la Mancomunitat l'alteració dels elements constitutius, que serien:  
a) Objecte, competències i potestats.  
b) Òrgans de govern i sistema de representació dels municipis en els mateixos.  
c) Règim economicofinancer i criteris per a les aportacions dels municipis.  
d) Supòsits de dissolució de la Mancomunitat  
La modificació dels estatuts en aspectes no constitutius requerirà l'acord de l'òrgan plenari de la Mancomunitat adoptat per majoria absoluta de vots ponderats.  
  
Article 26  
1. Per a la incorporació a la mancomunitat d'un nou municipi, serà necessari:  
a) El vot favorable de la majoria absoluta dels membres de la corporació interessada.  
b) El vot favorable de la majoria absoluta dels vots ponderats del ple de la mancomunitat.  
2. L'aportació inicial dels municipis incorporats en la mancomunitat, després de la seua constitució, estarà determinada:  
a) Per l'índex del patrimoni adscrit als serveis generals de la mancomunitat dels municipis ja integrats, multiplicat pel nombre de vots de dret de l'entitat que sol·licita la inclusió.  
b) Aportarà també la part proporcional que li corresponga del patrimoni concret assignat al servei individualitzat en el que s'integra el municipi, tenint en compte els factors de ponderació de l'adquisició, que s'han d'aplicar en el municipi que sol·licita la inclusió.  
3. La quota que resulte de la valoració podrà ser exigida en el moment de la incorporació de l'entitat local a la mancomunitat o el pagament podrà quedar diferit fins a quatre anys, comptats des de la incorporació a la mancomunitat, per quintes parts i amb l'interés legal corresponent.  
4. Així mateix, haurà d'aportar els gastos que s'originen com a conseqüència o amb motiu de la seua inclusió en la mancomunitat.  
  
Article 27  
Per a la separació voluntària de la mancomunitat, de qualsevol dels municipis que la integren, serà necessari que:  
a) Ho sol·licite la corporació interessada, després de l'acord adoptat per majoria absoluta dels integrants del ple de l'ajuntament.  
b) Que estiga al corrent en el pagament de les seues aportacions, que es preste garantia de pagament o es compense segons el que estableix l'article 21.  
c) Serà necessari pagar, finalment, tots les despeses que s'originen amb motiu de la separació i la part del passiu concret de la mancomunitat a càrrec seu.  
La separació forçosa requereix la tramitació del procediment següent:  
- Requeriment previ i d'atorgament d'un termini per a compliment de les obligacions amb la mancomunitat. Si aquestes no es feren efectives en el dit termini, s'adoptarà acord de separació forçosa i es conclouran els tràmits per a la separació definitiva, incloent-hi el tràmit d'audiència i la liquidació dels deutes per part del municipi afectat.  
  
La separació forçosa es deurà a les causes següents:  
a) El persistent incompliment del pagament de les aportacions.  
b) L'incompliment d'aquelles altres actuacions necessàries per al correcte desenvolupament de la mancomunitat a què vinga obligat pels presents estatuts.  
  
Article 28  
1. La separació d'una o més corporacions no obligarà al ple a efectuar la liquidació dels béns de la mancomunitat. Aquest dret quedarà en suspens fins al dia de la dissolució d'aquesta, data en què les corporacions separades entraran a participar en la part alíquota que els corresponga de la liquidació dels béns de la mancomunitat. En el supòsit que l'aportació inicial estiga constituïda per elements del servei propi de l'ajuntament, la mancomunitat podrà, considerant les circumstàncies que concorren, fer efectiva, totalment o parcialment, la liquidació amb els mateixos elements aportats.  
2. Les corporacions separades tampoc podran al·legar cap dret de propietat dels béns i serveis de la mancomunitat, encara que aquests radicaren en el seu terme municipal.  
3. L'acceptació de la separació voluntària d'algun ajuntament mancomunat, haurà d'acordar-se pel ple de la mancomunitat amb el vot favorable de la majoria absoluta legal dels vots ponderats. En tot cas comportarà l'obligació de notificar-ho amb un any d'antelació i la de complir amb tots els compromisos pendents.  
  
Article 29  
La mancomunitat es dissoldrà per alguna de les causes següents:  
a) Per la desaparició de la finalitat per a la que ha sigut creada.  
b) Quan ho acorde el ple de la mancomunitat i els ajuntaments mancomunats, amb el vot favorable de la majoria absoluta legal els vots ponderats dels integrants de la mancomunitat i la majoria absoluta legal dels integrants de la corporació municipal.  
c) Quan, per absorció de les competències municipals respectives, la prestació dels serveis les faça l'estat, la comunitat autònoma o la diputació provincial.  
En cas de dissolució, la mateixa mantindrà la seua personalitat jurídica fins que no siga adoptat pel ple l'acord de liquidació i distribució del seu patrimoni, el qual es publicarà en el«Diari Oficial de la Comunitat Valenciana.  
  
Article 30  
1. Quan els ajuntaments mancomunats decidisquen dissoldre la mancomunitat, adoptaran el corresponent acord previ, per majoria absoluta del nombre legal de membres del ple de cada un dels municipis mancomunats on manifesten aquest propòsit.  
2. Se sol·licitarà informe de la Diputació Provincial i a l'òrgan competent de la Generalitat, i hauran de seguir-se els mateixos tràmits que per a la constitució de la Mancomunitat.  
3. A la vista dels acords municipals, el ple de la mancomunitat, en el termini dels 30 dies següents a la recepció de la comunicació d'aquests, designarà una comissió liquidadora composta pel president i almenys quatre vocals. S'integrarà en la mateixa el secretari interventor. Igualment es podran convocar a les reunions als experts que es consideren necessaris per a escoltar la seua opinió o preparar informes, o dictàmens en temes concrets de la seua especialitat.  
4. La comissió, en un termini no superior a tres mesos, haurà de fer inventari de béns, serveis i drets de la mancomunitat, xifrarà els seus recursos, càrregues i dèbits, i farà una llista del seu personal per a, posteriorment, proposar al ple de l'entitat l'oportuna distribució o integració d'aquests en els ajuntaments mancomunats, tenint en compte les distintes dates que hagen servit per a la formació del patrimoni.  
També elaborarà el calendari de les actuacions liquidadores, que no podrà excedir sis mesos.  
5. La proposta, perquè siga vàlidament aprovada, requerirà el vot favorable de la majoria absoluta dels vots ponderats del ple de la mancomunitat. Després d'aprovada, la proposta serà vinculant per als ajuntaments mancomunats.  
6. En tot cas, verificada la integració del personal en els respectius municipis, es respectaran tots els drets de qualsevol orde o naturalesa que aquest tinga en la mancomunitat.  
  
DISPOSICIÓ ADDICIONAL  
  
Els registres de les diverses entitats locals mancomunades tindran la consideració de registres delegats de la mancomunitat, amb caràcter general d'entrada, eixida i presentació de documents.  
  
DISPOSICIÓ FINAL  
  
Per a allò no previst en aquests estatuts, s'aplicarà el que la legislació estableix per a les entitats locals.